Det viser anslag bransjeorganisasjonen Nordma har gjort i forbindelse med konsekvenser av at regjeringen vil endre loven om telefonsalg.

Telefonselgere kan ikke lenger ringe eksisterende kunder som har reservert seg, i regjeringens nye forslag til telefonsalgsregler.

En slik endring får dramatiske konsekvenser, ifølge daglig leder i Nordma, Per Christian Opsahl.

– Vi snakker 40 000 arbeidsplasser totalt

Daglig leder i NORDMA Per Christian Opsahl. Foto: Christian Fredrik Wesenberg

– De beregningene vi har gjort viser at inntil 50 prosent av de ansatte kan forsvinne, hvilket betyr en del tusen arbeidsplasser. I tillegg til det må man regne omsetning i norsk næringsliv, og den delen som omhandler kundeservice i en bedrift.

– Da snakker vi opp mot 40 000 arbeidsplasser totalt, sier Opsahl.

Han mener presiseringer i gjeldende lovverk er en bedre måte å gå frem på.

Virke: – Dårlig timing

Hovedorganisasjonen Virke bekrefter at mange tusen arbeidsplasser vil gå tapt dersom det nye lovforslaget vedtas.

Direktør i Virke Service, Stein Johnsen, sier det vil få ringvirkninger.

Direktør i Virke Service, Stein Johnsen, sier lovforslaget kommer på et dårlig tidspunkt. Foto: Nicolai Strøm

– Det er ingen tvil om at tusenvis av arbeidsplasser vil gå tapt. Det vil selvfølgelig også få ringvirkninger for banker, forsikringsselskaper, distributører og mediebransjen som er helt avhengig av å ha en kontakt med sine kunder, sier Johnsen.

Oljekrisen har allerede gjort at 38 000 norske oljejobber er borte. Virke-direktøren mener norsk næringsliv ikke trenger flere nedturer.

– I en tid hvor man trenger å skape nye arbeidsplasser så er det en særdeles dårlig timing å komme med et slikt forslag nå, sier Johnsen.

Regjeringen tar sikte på å fremme et lovforslag for Stortinget i løpet av 2016. Ifølge Virke og Nordma er mange bedrifter nervøse for utfallet.

Stiller spørsmål om videre drift

NRK har tidligere fortalt om en rekke tilfeller der Forbrukerrådet reagerte kraftig på telefonselgerens metoder hos firmaet Artisti Tale i Grimstad.

Sakene rundt hvordan telefonselgerfirmaene operer, fikk stor oppmerksomhet og Forbrukerombudet ville etter NRKs avsløringer ha et totalforbud mot telefonsalg.

Artisti Tale i Grimstad stiller i sitt høringsinnspill spørsmål om det er tilstrekkelige forutsetninger for videre drift, dersom de nye reglene blir vedtatt. Firmaet ønsker ikke å kommentere saken overfor NRK, men henviser til Nordma.

Vil ikke kommentere tallet

Politisk rådgiver i Barne- og likestillingsdepartementet, Ronny Røste (Frp). Foto: Poppe, Cornelius / NTB scanpix

Politisk rådgiver i Barne- og likestillingsdepartementet, Ronny Røste (Frp) vil ikke kommentere NORDMAS anslag på at 40 000 arbeidsplasser vil ryke som følge av en lovendring.

– Det blir feil å kommentere dette før vi har utarbeidet et lovforslag som sendes Stortinget, sier Røste, og legger til:

– Telefonsalg oppleves som en påtrengende form for markedsføring, og det rammer forbrukere som har tatt et aktivt valg om å ikke bli kontaktet av telefonselgere. Derfor foreslo vi i høringen å stramme inn reglene, sier han, og understreker at saken har skapt engasjement.